作者:陳深
標題:賀新郎
內容:丹鳳翔雲表。覽德輝、翩然飛下，翠蓬仙島。銀漢無聲天似水，昨夜新涼多少。聽一曲、瓊簫音渺。千尺秦臺凌空峻，見一雙、翠羽先飛到。披紫霧，攬瑤草。風流別乘當英妙。對江山、掀髯把酒，浩歌長嘯。綠髮公候何足浼，自是無雙才調。況槐陰、青青天杪。月殿姮娥雲深處，近清秋、丹桂催開早。斟綠醑，戴花帽。